Marijo Možnik

**Marijo Možnik** (Zagreb, 18. siječnja 1987.), hrvatski **gimnastičar**, član kluba ZTD "Hrvatski sokol" iz Zagreba.

## Športska karijera
Gimnastikom se počeo baviti sa šest godina u istom klubu gdje je i danas. U mlađim dobnim kategorijama trener mu je bio Željko Jambrović, a vježbao je na svih šest gimnastičkih sprava (višeboj). Ulaskom u kategoriju seniora 2004. godine prešao je kod trenera Tigrana Goričkog i specijalizirao se za disciplinu **preča**.

Ima status vrhunskog športaša I. kategorije prema kriterijima Hrvatskog olimpijskog odbora.

Na preči je 2007. godine prvi put izveo novi gimnastički element "Moznik".

Na turnirima Svjetskog kupa osvojio je 18 medalja (5 zlatnih, 4 srebrne, 9 brončanih), a 2010. i 2013. godinu završio je kao ukupni pobjednik Svjetskog kupa na preči.

Na Univerzijadi u Beogradu 2009. osvojio je četvrto mjesto, a na Svjetskom prvenstvu u Rotterdamu 2010. i Tokiju 2011. godine bio je deseti. Od 2011. godine nastupio je u tri finala Europskog prvenstva za redom, a u Montpellieru je ostvario najbolji rezultat u karijeri postavši viceprvak Europe 2012. godine na preči. Na Mediteranskim igrama u Mersinu 2013. godine osvojio je srebrnu medalju.

Sa 183&nbsp;cm visine i 80&nbsp;kg težine Marijo je najviši i najteži gimnastičar u svijetu, a 2011. godine postao je prvi gimnastičar kojeg sponzorira Red Bull.

Dobitnik je godišnje Državne nagrade "Franjo Bučar" za 2013. godinu.

Dobitnik je posebnog priznanja Zagrebačkog športskog saveza za vrhunski športski rezultat u 2008. i 2009. godini. Nominiran je za športaša Grada Zagreba i za najboljeg športaša Hrvatske prema kriterijima Hrvatskog olimpijskog odbora 2010., 2011. i 2012. godine, kao i za športaša 2012. godine prema izboru Sportskih novosti.

U studenom 2011. godine iznenada je umro Marijev tri godine mlađi brat, Darijo Možnik. Marijo je sve svoje športske i životne uspjehe posvetio njemu.

## Element "Moznik"
*Pruženi Tkachev s pola okreta u mješoviti el-grip hvat i dolazak do stoja na rukama*

Element spada u najatraktivniju skupinu elemenata na preči, "Leteći elementi" i ima vrlo visoku težinsku vrijednost (E).

Marijo ga je prvi put prijavio i izveo na Svjetskom prvenstvu u Stuttgartu 2007. godine, a 2009. godine upisan je pod njegovim prezimenom u Pravilnik Međunarodne gimnastičke federacije.

Ukoliko se element izvodi raznožno, težinska vrijednost mu je manja (D), ali ime elementa je isto.

## Viceprvak Europe 2012. godine
Na Europskom prvenstvu održanom u Montpellieru 2012. godine Marijo je ostvario najbolji rezultat karijere osvojivši srebrnu medalju. Ispred njega bio je samo Rus Emin Garibov, a treće mjesto osvojio je peterostruki europski i dvostruki svjetski prvak, Grk Vlasios Maras.

Ovim rezultatom postao je prvi hrvatski gimnastičar sa osvojenom europskom medaljom na preči.

## Pobjednik Svjetskog kupa 2010. i 2013. godine
Tijekom 2010. godine Marijo je na turnirima Svjetskog kupa osvojio dvije zlatne (Glasgow, Osijek) i jednu srebrnu medalju (Maribor), te ostvario ukupnu pobjedu u Svjetskom kupu na preči.

Tijekom 2013. godine na turnirima Svjetskog kupa osvojio je jednu zlatnu (Doha) i dvije brončane medalje (La Roche-sur-Yon i Ljubljana) i po drugi put u karijeri ostvario ukupnu pobjedu u Svjetskom kupu na preči.

## Naobrazba
Marijo je završio III. gimnaziju u Zagrebu 2005. godine i Kineziološki fakultet u Zagrebu 2011. godine, te stekao akademski naziv **magistar kineziologije**, a. 2013. godine završio je stručni studij športskog menadžmenta na Visokoj školi Aspira u Splitu. Student je poslijediplomskog doktorskog studija kineziologije na Kineziološkom fakultetu i specijalističkog diplomskog (master) studija športskog menadžmenta na Visokoj školi Aspira. 2007. godine stekao je ECDL Diplomu (Europsku računalnu diplomu), a 2009. godine završio je program usavršavanja za trenera muške športske gimnastike na Hrvatskoj olimpijskoj akademiji. Završio je osnovnu glazbenu školu za violinu.

Dobitnik je priznanja za najboljeg športaša na Kineziološkom fakultetu u akademskoj 2007./08., 2008./09. i 2009./10. godini, a u akademskoj 2008./09. i 2009./10. godini proglašen je najboljim studentom četvrte i pete godine Kineziološkog fakulteta sa prosjekom ocjena 5,0. U lipnju 2009. godine dodijeljena mu je Rektorova nagrada za studentski rad u kojemu je napravio biomehaničku analizu gimnastičkog elementa "Moznik".

Na temelju akademskog i športskog uspjeha 2009. godine dodijeljena mu je Stipendija Grada Zagreba, kao i Nacionalova Top stipendija za Top studente 2011. godine.

## Znanstveni novak - asistent
Od 2012. godine Marijo je zaposlen na Kineziološkom fakultetu Sveučilišta u Zagrebu kao znanstveni novak - asistent na predmetu Sportska gimnastika.

## Športski rezultati (preča)

**2014. godina**
* Svjetski kup, Anadia (POR) - 2. mjesto
* Svjetski kup, Osijek (HRV) - 1. mjesto

**2013. godina**
* Mediteranske igre, Mersin (TUR) - 2. mjesto
* Svjetski kup, La Roche-sur-Yon (FRA) - 3. mjesto
* Svjetski kup, Doha (KAT) - 1. mjesto
* Svjetski kup, Ljubljana (SLO) - 3. mjesto
* Svjetska rang lista (preča) - 1. mjesto

**2012. godina**
* Europsko prvenstvo, Montpellier (FRA) - 2. mjesto
* Svjetski kup, Maribor (SLO) - 2. mjesto
* Svjetski kup, Ostrava (ČEŠ) - 3. mjesto
* Svjetska rang lista (preča) - 2. mjesto

**2011. godina**
* Svjetsko prvenstvo, Tokio (JAP) - 10. mjesto
* Europsko prvenstvo, Berlin (NJE) - 5. mjesto
* Svjetski kup, Pariz (FRA) - 3. mjesto
* Svjetski kup, Moskva (RUS) - 2. mjesto
* Svjetski kup, Osijek (HRV) - 3. mjesto
* Svjetska rang lista (preča) - 2. mjesto

**2010. godina**
* Svjetsko prvenstvo, Rotterdam (NIZ) - 10. mjesto
* Svjetski kup, Maribor (SLO) - 2. mjesto
* Svjetski kup, Osijek (HRV) - 1. mjesto
* Svjetski kup, Glasgow (UK) - 1. mjesto
* Svjetska rang lista (preča) - 1. mjesto

**2009. godina**
* Univerzijada, Beograd (SRB) - 4. mjesto
* Svjetski kup, Osijek (HRV) - 3. mjesto
* Svjetski kup, Stuttgart (NJE) - 3. mjesto
* Svjetski kup, Montreal (KAN) - 1. mjesto
* Svjetska rang lista (preča) - 3. mjesto

**2008. godina**
* Svjetski kup, Ostrava (ČEŠ) - 3. mjesto

**2007. godina**
* Svjetski kup, Maribor (SLO) - 3. mjesto